L6/40

Το L6/40 ήταν ελαφρύ άρμα μάχης που χρησιμοποιήθηκε από τον Ιταλικό Βασιλικό Στρατό στα χρόνια του Β΄ Παγκοσμίου Πολέμου. Σχεδιάστηκε από την Ansaldo ως εξαγωγικό προϊόν και υιοθετήθηκε από τον Ιταλικό Στρατό όταν οι αρμόδιοι αξιωματούχοι πληροφορήθηκαν σχετικά και εξέφρασαν ενδιαφέρον. Ήταν το κύριο άρμα των ιταλικών δυνάμεων στο Ανατολικό Μέτωπο, μαζί με το αυτοκινούμενο πυροβόλο Semovente 47/32 το οποίο βασιζόταν στο σασί του L6/40. Άρματα αυτού του τύπου χρησιμοποιήθηκαν επίσης στη Βόρεια Αφρική.

Η επίσημη ονομασία του στα ιταλικά ήταν Carro Armato, κατά κυριολεξία «τεθωρακισμένο όχημα», δηλαδή «άρμα». Ο χαρακτηρισμός L6/40 σημαίνει: «L» από το Leggero («ελαφρύ»), ακολουθούμενο από το βάρος σε τόνους (6) και το έτος υιοθέτησης του από τον στρατό (1940).

 Σχεδιασμός και ανάπτυξη 
Το L6/40 ήταν συμβατικής σχεδίασης ελαφρύ άρμα μάχης με πλάκες θωράκισης που συγκρατούνταν από πριτσίνια. Ο πύργος του έφερε το κύριο πυροβόλο, ένα Breda Modello 35 των 20 mm, καθώς και ένα ομοαξονικό πολυβόλο Breda 38 των 8 mm. Το πλήρωμα ήταν διμελές, με τον διοικητή/χειριστή του οπλισμού στον πύργο και τον οδηγό στο κήτος του άρματος. Η θωράκιση είχε πάχος από 6 έως 40 mm, περίπου ισοδύναμο με αυτό αντίστοιχών του ελαφρών αρμάτων που παρέτασσαν οι Σύμμαχοι την ίδια περίοδο.

Εν αντιθέσει με άλλες απόπειρες ανάπτυξης ελαφρού άρματος που έγιναν την δεκαετία του 1930, όπως τα Carro D'Assalto 1936 και Carro Cannone Modello 1936 που βασίζονταν στο αρματίδιο («τανκέτα») L3/33, το L6/40 ήταν εντελώς νέα σχεδίαση. Η πρώτη έκδοσή του ήταν οπλισμένη μονάχα με δύο πολυβόλα των 8 mm. Εντάχθηκε σε παραγωγή το 1939 ως L6/40 και κατασκευάστηκαν 419 μονάδες συνολικά.

 Εκδόσεις 
Το L6 Lf (Lancia fiamme) ήταν εκδοχή του άρματος στην οποία το κύριο πυροβόλο αντικαταστάθηκε από έναν φλογοβόλο με 200 λίτρα καυσίμου. Άλλη παραλλαγή ήταν το άρμα διοίκησης που έφερε επιπλέον επικοινωνιακό εξοπλισμό και είχε ανοικτό πύργο.

Η πιο επιτυχημένη από τις παραλλαγές του L6 ήταν το αυτοκινούμενο πυροβόλο Semovente 47/32 στο οποίο ο πύργος αντικαταστάθηκε από αντιαρματικό πυροβόλο των 47 mm τοποθετημένο σε ανοικτό σκάφος.

Μια άλλη έκδοση που αναπτύχθηκε προς το τέλος του πολέμου ήταν ένα όχημα μεταφοράς πυρομαχικών το οποίο ήταν οπλισμένο μονάχα με ένα πολυβόλο Breda των 8 mm. Χρησιμοποιήθηκε από κοινού με τα αυτοκινούμενα πυροβόλα Semovente 90/53 και είχε δυνατότητα μεταφοράς 26 βλημάτων των 90 mm, σημαντική ενίσχυση καθώς το ίδιο το Semovente 90/53 μπορούσε να μεταφέρει μόλις οκτώ.

 Επιχειρησιακή ιστορία 
Τα L6/40 χρησιμοποιήθηκαν από τους Ιταλούς στα Βαλκάνια, από τις δυνάμεις τους που στάλθηκαν στο Ανατολικό Μέτωπο για να πολεμήσουν ενάντια στη Σοβιετική Ένωση, στα καταληκτικά στάδια του πολέμου στη  Βόρεια Αφρική, καθώς και στην υπεράσπιση της Σικελίας και της Ιταλίας.

Τα L6/40 ήταν τα κύρια άρματα των ιταλικών δυνάμεων στο Ανατολικό Μέτωπο, όπου επιχειρούσαν από κοινού με τα Semovente 47/32.

Παρόλο που ήταν ένα καλό ελαφρύ άρμα για τις διαστάσεις του και σαφής βελτίωση συγκριτικά με τα αρματίδια που παρέτασσε σε μεγάλους αριθμούς ο ιταλικός στρατός, το L6/40 ήταν ήδη ξεπερασμένο όταν εντάχθηκε σε υπηρεσία. Το χαμηλό του προφίλ (ήταν ελαφρώς ψηλότερο από έναν μέσο άνθρωπο) το καθιστούσε χρήσιμο για αποστολές αναγνώρισης, ενώ ο οπλισμός του ήταν αποτελεσματικός εναντίον ελαφρών οχημάτων. Ωστόσο, λόγω της έλλειψης κατάλληλου μέσου άρματος μάχης, χρησιμοποιήθηκε συχνά σε τέτοιους ρόλους για τους οποίους ήταν όμως κατάλληλο.

Οι Γερμανοί επίσης αξιοποίησαν αριθμό τέτοιων αρμάτων ενώ το 1943 26 L6/40 πέρασαν στην κατοχή των δυνάμεων του καθεστώτος των Ούστασε.  

Τα L6/40 χρησιμοποιήθηκαν ως τις αρχές της δεκαετίας του 1950 από την Ιταλική Αστυνομία.Chant, Chris and Jones, Richard Tanks Zenith Imprint (2004), , p.94

 Διασωζόμενα άρματα 
Σήμερα διασώζονται τρία L6/40: ένα φυλάσσεται στο Λενιάνο κοντά στους στρατώνες «Καντόρνα», ένα ανήκει στη συλλογή του Μουσείου Τεθωρακισμένων στην Κουμπίνκα στη Ρωσία και ένα ακόμη εκτίθεται στο Μουσείο στο κάστρο του Αργυροκάστρου στην Αλβανία.

 Παραπομπές 

 Εξωτερικοί σύνδεσμοι 


Κατηγορία:Άρματα μάχης του Β' Παγκοσμίου Πολέμου